Au nom de notre Seigneur, Amen. En lan de liencarnation dicellui courrent mil trois cens quatre vins et treze, le lundi avant Pasques Charnelx, treziaime jour du mois davril. Je, Jehans Cheveigney des Barres dorsans, parroichiens de la parroiche darconcey sus Soone, fais savoir a touz cieux qui verront et ouront ces presentes lettres que je, de mon bon grey et de ma bonne volunte, ven, cede, quitte, outroie et delivre a touz jours mais, pour moy et mes hoirs, a religieuses personnes monseigneur labbey et couvent de leglise de Cisteaux en la diocese de Chalon, pour eux et leurs successeurs, a lusaige et au profit de loffice de la porte de la dicte eglise de Cisteaux et du portier de Cisteaux qui pour le temps sera ou temps advenir, perpetuelmant, une piece de prey contenant une soicture de prey, assise en la pree de Velers sus Soone au lieu dit En Noiseroy, apres le prey dez diz religieux de Cisteaux dune part, et le prey des hoirs Huguenin La Guillosse, et auxi apres le prey de moy, le dit vendeur, daultre part, frainche et quitte de touz servitutes. Et ceste vendue je, li diz vendeurs, fais pour moy et mes hoirs a touz jours mais aux diz religieux, pour eux et leurs successeurs, de la dicte piece de prey a lusaige de la dicte porte comme dit est, pour le prix de huit livres et dix soulz de la monnoie maintenant courrent. Cest assavoir hun franc de bon our et de juste pois du quoing du roi de France notre seigneur, compte pour vint soulz, a moy, le dit vendeur, paiez, bailliez et delivrez realment et de fait, en la presence du coadjuteur et des tesmoings cy apres escripz par la main de religieuse personnes dan Joce de Valentigney, moigne, cellerier et pourtier de la dicte eglise de Cisteaux. Et les quelles huit livres et diz soulz de la dicte monnoie je coignois et confesse avoir ehues et recehues par la maniere que dit est, et man tien pour bien paiez et contenz. De la quelle piece de prey dessus confinee, par moy vendue comme dit est, je, li diz vendeurs, pour moy et mes hoirs, me desuy a touz jours mais, et lez diz religieux, pour eux et leurs successeurs, a lusaige de la dicte porte de Cisteaux comme dit est, en resuy, et lez en met en veraie possession corporelle et vende ou auxi par la teneur de ces presentes lettres. Et premet je, li diz vendeurs, pour moy et mes hoirs, les quelx je oblige quand ad ce par mon serement par ce corporelment donne sur Sains Euvangiles de Dieu, et sur lobligation de touz mes biens meubles et nonmeubles presens et advenir, contre le dit vendaige de la dicte piece de prey. Et la teneur de ces presentes lettres nonnue venir dois cy en avant ne faire venir par aultre taisiblement ou en appert aincez lez tenray et auray agreables a touz jours mais senz corraimpre en aucune maniere. Et la dicte piece de prey, par moy vendue comme dit est, je conduray et garentiray a touz jours mais aux diz religieux de Cisteaux et a leurs successeurs, a lusaige que dessus, frainche et quitte de touz servitutes, envers et contre touz, par mon dit serement et sur lobligation de mes biens dessus dicte. Et renonce en ce fait par mon dit serement, a toutes exceptions, cavillations, barres, raisons et deffenses qui pourraient estre dictes ny apposees contre la teneur de ces presentes lettres. Et quant a faire tenir et acomplir les chouses dessus dictes, je veul, moy et mes hoirs, estre contrainz comme de chouse adjugee par la court de monseigneur le duc de Bourgogne, a la juridition de la quelle quant ad ce je submet moy, mes hoirs et touz mes biens. En tesmoignaige de la quelle chouse, jai requis le seel de la dicte court estre mis ad ces presentes lettres. Cest fait en la presence de Jehan Le Bourrellet de Gilley, coadjuteur de monseigneur Jehan, chambellan de Beaulne, tabellion de Nuiz pour monseigneur le duc, Jehan Le Courderot de Rovre, demorant a Baissey, et Evandot Le Tiandet deschige, demorant a la loige au portier de Cisteaux, tesmoings ad ce appellez et requis, lan et le jour dessus diz. [Signé] J. Bourrellet.